"ธอส."ให้กู้บ้านคนจน ผ่อนสูงสุด40ปี ดอกเบี้ยคงที่3%นาน5ปี
ธอส.ทุ่ม 6 หมื่นล้าน ลุยบ้านคนจนล้านหลัง ดอกคงที่ 3% นาน 5 ปี หรือผ่อนเดือนละ 3,800 บาท ไตรมาส 4 นี้ อยู่ได้ 1.3 แสนหน่วย
27 ส.ค. 2561

ธอส.ทุ่ม 6 หมื่นล้าน ลุยบ้านคนจนล้านหลัง ดอกคงที่ 3% นาน 5 ปี หรือผ่อนเดือนละ 3,800 บาท ไตรมาส 4 นี้ อยู่ได้ 1.3 แสนหน่วย
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ที่ประชุมคณะกรรมการธนาคาร อนุมัติกรอบวงเงิน 6 หมื่นล้านบาท จัดทำโครงการบ้านล้านหลัง แบ่งเป็นสินเชื่อที่อยู่อาศัยสำหรับลูกค้ารายย่อย วงเงิน 5 หมื่นล้านบาท แยกเป็นกรณีกลุ่มผู้มีรายได้น้อย ไม่เกิน 2.5 หมื่นบาท/เดือน วงเงิน 2 หมื่นล้านบาท เพื่อให้กู้ซื้อบ้านราคาไม่เกิน 1 ล้านบาท ผ่อนสูงสุด 40 ปี ดอกเบี้ยปีที่ 1-5 คงที่ 3.0% หรือผ่อน 3,800 บาท/เดือน ส่วนปีที่ 6 จนถึงตลอดอายุสัญญา กรณีสวัสดิการ เอ็มอาร์อาร์ ลบ 1% กรณีรายย่อย เอ็มอาร์อาร์ลบ 0.75%
ทั้งนี้ กรณีรายได้เกิน 2.5 หมื่นบาท/เดือน วงเงิน 3 หมื่นล้านบาท ดอกเบี้ยปีที่ 1-3 คงที่ 3.0% ปีที่ 4 จนถึงตลอดอายุสัญญาเงินกู้ กรณีสวัสดิการ เอ็มอาร์อาร์ ลบ 1% ต่อปี กรณีรายย่อย เอ็มอาร์อาร์ลบ 0.50% กรณีซื้ออุปกรณ์และสิ่งอำนวยความสะดวก ดอกเบี้ย เอ็มอาร์อาร์ ตั้งแต่ปีที่ 1 จนถึงตลอดอายุสัญญากู้เงินกู้ 1 ล้านบาท
“เราจะเริ่มรับลงทะเบียนในเดือน ธ.ค.นี้ คาดว่าระยะแรกจะมีที่อยู่อาศัยร่วมโครงการได้ 2.7 แสนหน่วย และพร้อมเข้าอยู่ภายในไตรมาส 4 ปีนี้ 1.33 แสนหน่วย เริ่มให้ยื่นคำขอกู้ วันที่ 2 ม.ค. 2562 และทำนิติกรรมภายในวันที่ 30 ธ.ค. 2562 ส่วนที่เหลืออีก 1 หมื่นล้านบาท ให้กู้สำหรับผู้ประกอบการที่จัดทำที่อยู่อาศัย ที่มีราคาขายไม่เกิน 1 ล้านบาท/หน่วย” นายฉัตรชัย กล่าว